27-årige Hacimehmet Keskin fra Tyrkiet og en 24-årig asylansøger fra Libyen er blevet idømt fængselsstraffe og udvisning af Danmark efter at have begået henholdsvis et groft hjemmerøveri og grov vold.

Tårerne trillede ned ad kinderne på Hacimehmet Keskins pårørende, da Østre Landsret stadfæstede byrettens dom på syv år og otte måneders fængsel for et groft hjemmerøveri mod et ældre ægtepar i Køge. Det skriver Sjællandske.

Samtlige dommere og nævninge i Østre Landsret var enige om at Hacimehmet Keskin, som er født og opvokset i Danmark, men tyrkisk statsborger, skal udvises for bestandig. Han får dermed forbud mod at rejse ind i Danmark igen. Det er en skærpelse af byrettens dom om en betinget udvisning.

Udvisningsdommen skyldes blandt andet hjemmerøveriets særlig grove karakter. Hacimehmet Keskin var en af to gerningsmænd, som en oktobernat i 2014 brød ind hos et ældre ægtepar i Køge, som stadig kæmper med fysiske og psykiske mén efter røveriet. I deres bestræbelser for at få adgang til en pengeboks i autoforretningen under ægteparrets hjem, bandt gerningsmændene dem med gaffatape, truede dem og gennembankede dem.

»Der er tale om særdeles grov og hensynsløs vold, navnlig mod den ene forurettede, som det har fået alvorlige følger for,« sagde retsformanden ifølge Sjællandske.

Også den 24-årige asylansøger fra Libyen bliver udvist til sit hjemland. Retten i Næstved har idømt ham 60 dages fængsel og indrejseforbud i fire år efter at have fundet ham skyldig i grov vold og forsøg på grov vold mod en anden asylansøger.

Det skriver TV Øst.

Ifølge vidner var den 24-årige asylansøger gået amok på en 25-årig mand fra Marokko med et kosteskaft. Kort forinden havde marokkaneren kaldt den dømtes mor for en luder. Overfaldet fandt sted den 10. juli.